20אם יש איסור דרבנן במקלקל
קטגוריות: ש_ס / יב שבת / כללי המלאכות / קונטרס דעת המחשבת

**איסור דרבנן במקלקל**

במשנה שבת קה: איתא כל המקלקלין פטורין, ובפשוטו אע"פ דפטור מ"מ אסור. אמנם ברש"י שבת קמו. כתב שבמקלקל אין איסור, עיי"ש שמבואר במשנה ששובר אדם את החבית בכדי לאכול הימנה גרוגרות, ופירש"י שהטעם שמותר לשבור הוא משום שאין איסור במקלקל. ובפשטות משמע שאין במקלקל איסור כלל ואף לא מדרבנן, אלא שהראשונים הקשו דמקלקל אמנם פטור אבל אכתי אסור מדרבנן.

והריטב"א הביא בשם י"מ, [וכן משמע ברשב"א ובר"ן ועוד ראשונים] שכוונת רש"י דדוקא לצורך שבת הקילו, כגון לענין שבירת חבית בכדי לאכול גרוגרות שבתוכה, אבל בשאר מקלקל יש איסור מדרבנן.

אמנם אכתי צ"ב, דהבה"ל בסי' שיד ס"א הקשה מדברי רש"י בעירובין שחילק דבכלי גדול אין היתר לשבור ע"מ מה להוציא מה שבתוכו, [ולכן מי שהניח את עירובו בתוך כלי גדול ונעלו ונאבד המפתח, אין עירובו עירוב, משום שאינו רשאי לשוברו וליטול את העירוב מתוכו], ורק כלי קטן מותר לשוברו ע"מ להוציא מה שבתוכו וא"כ חזינן שלא בכל מקלקל לצורך שבת הקילו. ועוד יש להקשות בעיקר דברי רש"י שם שהרי שיטת רש"י שאין בנין וסתירה בכלים כלל, [ודלא כשאר הראשונים שיש אופנים שגם בכלים יש בנין וסתירה], וא"כ מדוע נצרך רש"י לבאר שהטעם הוא משום מקלקל והרי גם בלא זה אין איסור בסתירה זו כלל.[[1]](#footnote-1)

ויתכן לומר ששיטת רש"י היא כשיטת האו"ז (הל' שבת סי' כט, עט) שאע"פ שאין איסור דאו' בסתירה בכלים מ"מ מדרבנן יש איסור, ואולי לכן נצרך רש"י לומר דבשובר חבית אין איסור כלל אף לא מדרבנן משום שהוא מקלקל, ויתכן דהוא בצירוף לכך שיש כאן צורך שבת וכמ"ש הראשונים. ולכן בכלי גדול דחשיב כמו מחובר לקרקע ויש בזה איסור דאו' בסתירה זו ולכן גם מקלקל לא הקילו. [וע"ע בשלטי הגבורים (כאן), וע"ע שפ"א (כאן), ואפיקי ים (ח"ב סי' ד' ענף ו')].

אמנם לענין הלכה כבר כתב הבה"ל שם דלא קי"ל כרש"י, משום ששאר הראשונים פליגי עליה[[2]](#footnote-2), ועוד טעמים, עיי"ש.

1. ובאמת שהבית מאיר (סי' שלז ב) והחת"ס (כאן) כתבו שהיא היא כוונת רש"י שכיון שאין איסור סותר בכלים לכן גם בקלקול זה ג"כ אין איסור, דהקלקול עצמו אין בו איסור. [↑](#footnote-ref-1)
2. ובאמת שבדברי הר"ן לא מבואר להדיא שחולק על רש"י בזה, דיתכן שכוונתו להוסיף דלא הקילו לצורך שבת אלא רק בכלי קטן ולא בכלי גדול, וע"ע בשאר הראשונים. [↑](#footnote-ref-2)